**דברים שעושים לי טוב הקבוצה מכירה את הפרט - חלק ב (שעה)**

מטרות-  
1. היחיד בקבוצה ייתחבר לקבוצה   
2. החניכים יציגו את עצמם באופן חוויתי  
3. החניך יראה את הקבוצה כקבוצת השווים שלו

מהלך-

1. סבב מה נשמע (10 דקות)

כל חניך ישתף מה שלומו ואיך עבר עליו היום.

1. תזכורת לפעולה הקודמת (5 דקות)

נראה לחניכים את הפתקים שכתבו בפעם הקודמת ונזכיר להם שבפעולה הקודמת התחלנו לעסוק בדברים שעושים לכל אחד מאיתנו טוב בקבוצה. הבנו שבשביל להיות קבוצה שנעים וטוב בה לכל אחד, יש לדעת קודם כל מה משמח ונעים לכל חבר בקבוצה, ובכך ניתן להשתפר ולהפוך לקבוצה טובה, מכבדת, נעימה לכל חבר בה.

1. מהי אמנה חברתית? (15 דקות)

נכתוב על דף גדול את המילה "אמנה חברתית". נשאל את הקבוצה:

* מי שמע אי פעם על המושג אמנה חברתית?
* האם מישהו יודע מה זה אומר?
* מישהו רוצה לנחש מה זה אומר?

ניתן לאחד החניכים לקרוא את ההגדרה - אמנה חברתית היא הסכמה של אנשים מרצונם החופשי להתארגן בחברה ולקבל על עצמם כללים, חוקים, פיקוח ומגבלות. הסכמה זו היא מעין ברית. כל אחד אמנם מאבד חלק מחירותו הטבעית, אך זוכה לביטחון רב יותר ולדאגה לצרכיו ולזכויותיו.

* מי רוצה להסביר מה זה אומר במילים פשוטות?

1. הכנת אמנה מיוחדת לקבוצה (25 דקות)

לאחר שבפעולה הקודמת כל אחד שיתף מה עושה לו טוב בקבוצה, עכשיו אנחנו יכולים ליצור לנו אמנה חברתית, המתאימה לקבוצה שלנו ומבוססת על הצרכים שלנו בדיוק. חשוב לשים לב שלכל אחד יש חלק ביצירת האמנה החברתית, שכולם ירגישו שייכים וחלק מהתהליך.

בחלק הזה אפשר ורצוי להשקיע מבחינה יצירתית, להוסיף ציורים, דוגמאות, תמונות, קישוטים, טביעות אצבעות או חתימות כל כל אחד מחברי הקבוצה וכדומה. את האמנה החברתית שיצרנו נתלה בכיתה ותמיד נוכל לחזור אליה בכדי לראות שאנחנו בדרך הנכונה.